Imtella' Settembru 21, 2020 - Aġġornata 21 Ta' Settembru, 2020 2:30pm Il-Kap tal-Oppożizzjoni u tal-Partit Nazzjonalista Adrian Delia qal li ma nistgħux nibqgħu nikbru bħala nazzjon b'politika tat-tribù. F'messaġġ fl-okkażjoni tas-56 sena mill-kisba tal-Indipendenza, Dr Delia appella għal maturità politika. Tkellem dwar il-viżjoni tiegħu għal Malta Indipendenti ta' għada fosthom dwar kif il-politiċi jistgħu jkunu ta' servizz aħjar lil kulħadd. Il-Kap tal-Oppożizzjoni u tal-Partit Nazzjonalista Adrian Delia qal li t-twelid tan-nazzjon permezz tal-Indipendenza kienet deċiżjoni li tħares lejn il-ġejjieni b'ottimiżmu u b'intelliġenza, iżda fuq kollox bi twemmin li l-Maltin kapaċi jimxu 'l quddiem fiċ-ċirkustanzi li jinqalgħu; tajba u ħżiena. Il-Kap tal-Oppożizzjoni qal li l-pajjiż għaddej minn perjodu partikulari mhux biss minħabba l-pandemija, imma wkoll għaliex fi kliem Dr Delia, il-Gvern kisser lill-pajjiż bil-korruzzjoni u dak li kien qed jinbena beda jitkisser. Qal li r-reputazzjoni prattikament iġġarfet u l-kredibilità fil-fora internazzjonali sfumat fix-xejn. Semma li sptarijiet tal-Maltin u l-Għawdxin ingħataw b'serqa lill-barranin, mhux għax kien hemm imperu jew kolonjaliżmu, imma għax kien hemm min deherlu li seta' jabbuża minn dak li fdah il-poplu. Qal li dan mhux aġir ta' pajjiż li twieled 56 sena ilu, li qed jikber, qed jiżviluppa u li suppost qed jimxi b'mod matur. Dr Delia kkritika lill-Gvern, li qal huwa assenti fil-pandemija li kompliet tikkalpesta l-ħajja libera, it-tkabbir ekonomiku u n-normalità. Qal li din l-indipendenza hi differenti anke fil-laqgħat ma' xulxin, bid-distanza soċjali u l-anzjani li qed ikollhom jibqgħu seklużi. Għall-ġejjieni, il-Kap tal-Oppożizzjoni qal li jrid li l-indipendenza tiġi ċċelebrata bil-pajjiż ma jkunx għadu dipendenti fuq il-fossil fuels u fuq mezzi ta' trasport li jħammġu, u li Malta ma tibqax tiddependi fuq il-korruzzjoni. Temm jgħid li jemmen f'Malta indipendenti u li l-poplu kapaċi joħloq id-destin tiegħu u jsewwi r-reputazzjoni tal-pajjiż. Qal li jemmen li fil-politika se jkun hemm nies tajbin u li l-politika tista' u m'għandhiex għalfejn tkun maħmuġa.